**UPUTE ZA DOVOĐENJE DJECE U DJEČJI VRTIĆ OD 11.05.2020.**

Poštovani roditelji,

zahvaljujemo Vam na suradnji prilikom provođenja ankete za dolazak djece u dječji vrtić od 11.05.2020.

Nadamo se da ste pažljivo proučili Upute HZJZ o preventivnim mjerama koje ćemo provoditi u vrtiću.

Rad će biti organiziran u novoformiranim skupinama (do 9 djece) koje će 2 tjedna biti istog sastava (nema naknadnog ulaska u formiranu skupinu). Molimo Vas da odgovorno i dosljedno slijedite upute:

* Prilikom dolaska u vrtić, roditelj daje pisanu izjavu da mu je nužan smještaj djeteta u skupinu
* Preporuka je da dijete u vrtić dovodi/odvodi jedna odrasla osoba ili se izmjenjuju dvije odrasle osobe (po mogućnosti one koje žive u istom kućanstvu s djetetom). Dijete ne bi trebale dovoditi osobe koje zbog starije životne dobi ili kroničnih bolesti spadaju u rizičnu skupinu.
* Roditelji su obvezni **izmjeriti tjelesnu temperaturu** djetetu svaki dan prije dolaska u vrtić i informirati odgojitelja koji preuzima dijete o rezultatima mjerenja.
* U slučaju povišene temperature, respiratornih simptoma (kašalj, bol u grlu, sekret iz nosa, otežano disanje) i drugih znakova zaraznih bolesti roditelji ne dovode dijete u vrtić, već se moraju javiti ravnatelju i svom pedijatru.
* Zbog sigurnosnih razloga, **nije dozvoljen ulazak roditelja u vrtić**. Vrata vrtića bit će zaključana, po dolasku u vrtić potrebno je pozvoniti na ulazna vrata i pričekati poštujući razmak od 2 metra (molimo Vas za strpljenje). Dijete će preuzeti dežurni odgojitelj te ga predati u njegovu skupinu. Sve eventualne važne informacije o djetetu mogu se tada razmijeniti s odgojiteljem. Po istom principu odvijat će se odlazak djece.
* Dolazak u vrtić moguć je najkasnije do 09.00 sati!
* Prije ulaska u vrtić, dijete treba stati i dezinficira obuću na pripremljenoj dezbarijeri (podloga s dezinfekcijskim sredstvom za dezinfekciju obuće).
* Odgojitelj preuzima dijete i ruksak sa stvarima (na ruksak i opremu potrebno je obavezno napisati ime i prezime djeteta). Ruksak ostaje u vrtiću, a dužnost roditelja je u petak donijeti čistu opremu u plastičnoj vrećici. U ruksak je potrebno staviti:
* šlapice
* pidžamu
* 2-3 rezervna kompleta odjeće
* ako dijete ima pelene, u vrtić je ponedjeljkom potrebno donijeti 15 pelena označenih imenom djeteta
* duda sa zaštitnim poklopcem, ukoliko je dijete koristi
* Ukoliko u toku tjedna bude potrebna nova odjeća (npr. zbog zaprljanja) odgojitelj će u plastičnoj vrećici predati roditelju zaprljanu opremu i tražiti novu koju će roditelj idući dan donijeti u plastičnoj vrećici. Pidžame se roditeljima predaju petkom.
* U vrtić nije dozvoljeno nositi igračke od kuće niti bilo kakve druge predmete koji nisu na popisu potrebne opreme
* Prije ulaska u skupinu dijete u garderobi skida obuću i jaknu te pere ruke i umiva lice pri čemu mu u slučaju potrebe pomaže odgojitelj
* Dijete ne dezinficira ruke i ne nosi zaštitnu masku za lice
* Preporuka roditeljima je da djetetu, koliko god je to moguće, prije dolaska u vrtić na primjeren način objasne navedene postupke.

Roditelji koji će imati potrebu za uključivanjem djeteta u vrtić nakon 22.5.2020., molimo da nas obavijeste o tome najkasnije do 20.5.2020. putem telefona ili e-maila.